**ՀԱՇՎԵՏՎՈՒԹՅՈՒՆ**

**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻ 2022 ԹՎԱԿԱՆԻ ԻՆՆ ԱՄԻՍՆԵՐԻ ԳՈՐԾՈՒՆԵՈՒԹՅԱՆ**

Պետական գույքի կառավարման կոմիտեն (այսուհետ` Կոմիտե) հաշվետու ժամանակահատվածում իրականացրել է ՀՀ օրենքներով, ՀՀ կառավարության 2021-2026 թվականների գործունեության տարեկան միջոցառումների ծրագրով և ՀՀ կառավարության որոշումներով կանոնակարգված հետևյալ կանոնադրական գործառույթները. պետական գույքի հաշվառում, մասնավորեցում, օտարում, պետական մասնակցությամբ առևտրային կազմակերպությունների լուծարում, տարածքների վարձակալության և անհատույց օգտագործման տրամադրում, շենք, շինությունների ընդհանուր տարածքների սպասարկում, պետական սեփականություն հանդիսացող շենք, շինությունների տանիքներին և ձեղնահարկերում ալեհավաքների տեղադրման թույլտվության տրամադրում, ինչպես նաև Կոմիտեի ենթակայությանը հանձնված մասնավորեցման ենթակա պետական մասնակցությամբ առևտրային կազմակերպությունների կառավարում և պետական մասնակցությամբ այլ առևտրային կազմակերպությունների գործունեության կառավարման համակարգում։

 Հաշվետու ժամանակաշրջանում կատարված աշխատանքների արդյունքները ներկայացվում են ըստ պետական գույքի կառավարման բնագավառների.

**1. Պետական մասնակցությամբ առևտրային կազմակերպությունների կառավարում և համակարգում**

Կազմակերպությունների ֆինանսատնտեսական վիճակի դիտարկում (մոնիտորինգի իրականացում)

Հաշվետու ժամանակահատվածում ՀՀ կառավարության 05.10.2017թ. թիվ 1262-Ն որոշման համաձայն 2021 թվականի հունվարի 1-ի դրությամբ իրականացվել է պետական կառավարման մարմինների ենթակայության ֆինանսատնտեսական վերլուծության ենթակա առևտրային կազմակերպությունների ցանկերի համեմատում և ճշգրտում: 2021 թվականի տարեկան տվյալների հիման վրա իրականացվել է 50 տոկոս և ավելի պետական մասնակցությամբ 134, իսկ 2022 թվականի 1-ին կիսամյակի տվյալների հիման վրա՝ 127 առևտրային կազմակերպությունների ֆինանսատնտեսական վիճակի վերլուծություն (մոնիտորինգ) և ամփոփ տեղեկանքը ներկայացվել է ՀՀ վարչապետի աշխատակազմ, իսկ պատճենը ՀՀ ֆինանսների նախարարություն։ «Կազմակերպությունների գործունեության արդյունավետությունը որոշելու, գործադիր մարմինների ղեկավարների կատարած աշխատանքը գնահատելու և առաջարկություններ ներկայացնելու» կարգի համաձայն, եռամսյակային պարբերականությամբ հավաքագրվել, ուսումնասիրվել և նախապատրաստվել է գնահատման ամփոփ տեղեկանքներ այն կազմակերպությունների համար, որոնց մոտ հաշվետու տարվա դրությամբ ակտիվների հաշվեկշռային արժեքը կամ հաշվետու տարվա գործունեությունից հասույթը գերազանցել է մեկ միլիարդ ՀՀ դրամը։ Ամփոփ տեղեկանքները տրամադրվել են լիազոր մարմիններին՝ կարծիք ներկայացնելու համար։

Կազմակերպությունների կառավարման համակարգում

- իրականացվել է «Գյուկոնդ» ԲԲԸ-ի պետական սեփականություն հանդիսացող բաժնետոմսերի գնահատումը և ՀՀ կառավարության կողմից 07․04․2022թ․ ընդունվել է մասնավորեցման N 444-Ա որոշումը, համաձայն որի բաժնետոմսերը մասնավորեցվել են աճուրդով,

- իրականացվել է «Ծաղկաձորի գլխավոր մարզահամալիր» ՓԲԸ-ի գույքի գնահատում, ՀՀ կառավարության քննարկմանն է ներկայացվել «Ծաղկաձորի գլխավոր մարզահամալիր» ՓԲԸ-ին գույք օտարելու թույլտվություն տալու և ընկերության պետական սեփակնություն հանդիսացող բաժնետոմսերն ուղղակի վաճառքի ձևով նախօրոք հայտնի գնորդին մասնավորեցնելու մասին» ՀՀ կառավարության որոշման նախագիծը։ ՀՀ կառավարության կողմից ընդունվել է 22.09.2022թ. N 1457-Ա որոշումը,

- գնահատման են ներկայացվել «Հատուկ լեռնափրկարար ծառայություն», «Ավտոմատիկա», «Հավաքական թիմերի մարզական կենտրոն» ՓԲԸ-ների բաժնետոմսերը, ընդ որում, «Հատուկ լեռնափրկարար ծառայություն» ՓԲԸ-ի բաժնետոմսերի գնահատման աշխատանքներն ավարված են,

- «Վնասվածքաբանության և օրթոպեդիայի կենտրոն» և «Ռադիոիզոտոպների արտադրության կենտրոն» ՓԲԸ-երին հանձնարարվել է՝ «Գնումների մասին» ՀՀ օրենքի դրույթների համաձայն ապահովել պետական սեփականություն հանդիսացող բաժնետոմսերը ՀՀ կառավարության 1998 թվականի մարտի 27-ի N 209 որոշմամբ հաստատված կարգով գնահատելու նպատակով գնահատող կազմակերպության ընտրության մրցույթի հայտարարումը։ Ընկերություների կողմից կազմակերպվել են բաժնետոմսերի գնահատման ծառայությունների ձեռքբերման գործընթացները։ Արդյունքում երկու ընկերություններում էլ բաժնետոմսերի գնահատման ծառայությունների հայտ ներկայացվել է միայն մեկ կազմակերպության կողմից, ընդ որում՝ «Ռադիոիզիոտոպների արտադրության կենտրոն» ՓԲԸ-ի գնահատման ծառայությունների դիմաց առաջարկել է 12 մլն դրամ (առանց ԱԱՀ-ի) և բանակցությունների չի ներկայացել, իսկ «Վնասվածքաբանության և օրթոպեդիայի գիտական կենտրոն» ՓԲԸ-ի գնահատման ծառայությունների դիմաց ՝ 9 մլն դրամ, որը բանակցությունների արդյունքում հաստատվել է 8,5 մլն դրամ։ Հաշվի առնելով այն, որ առաջարկված գներն ակնհայտ շատ բարձր են, իսկ ընկերությունները չունեն համապատասխան ֆինանսական միջոցներ, նշված ընկերությունների, ինչպես նաև «Հեր-Հեր» հիդրոէլեկտրակայան» ՓԲԸ-ի պետական սեփականություն հանդիսացող բաժնետոմսերի գնահատման ծառայությունների ձեռքբերման գործընթացը նախատեսվում է իրականացնել «Գույքի գնահատման և աճուրդի կենտրոն» ՊՈԱԿ-ի միջոցով։

- ՀՀ կառավարության 2022 թվականի հունվարի 27-ին ընդունվել է ՀՀ կառավարության N 72-Ա որոշումը, որով «Նևրոզների կլինիկա» ՓԲԸ-ի 100 տոկոս բաժնետոմսերի կառավարման լիազորությունները վերապահվել են ՀՀ առողջապահության նախարարությանը, իրականացվել է բաժնետոմսերի հանձնման-ընդունման գործընթացը,

- ՀՀ կառավարության 2010 թվականի ապրիլի 29-ի N 474-Ն որոշման 10-րդ կետի համաձայն՝ «Հեր-Հեր» հիդրոէլեկտրակայան» ՓԲԸ-ի և «Արմենիկում» ՓԲԸ-ի 100 տոկոս պետական սեփականություն հանդիսացող բաժնետոմսերի կառավարման լիազորությունները վերապահվել են Պետական գույքի կառավարման կոմիտեին, իրականացվել է բաժնետոմսերի հանձնման-ընդունման գործընթացը,

- ՀՀ կառավարության քննարկմանն է ներկայացվել «Կուրորտաբանության և ֆիզիկական բժշկության գիտահետազոտական ինստիտուտ» ՓԲԸ-ի 100 տոկոս պետական սեփականություն հանդիսացող բաժնետոմսերը մրցույթով մասնավորեցնելու մասին» ՀՀ կառավարության որոշմանը նախագիծը, որն ընդունվել է 2022 թվականի հունիսի 17-ի N 914-Ա ՀՀ կառավարության որոշմամբ։ 05.08.2022թ. հայտարարված մրցույթը չի կայացել՝ գնորդ չլինելու պատճառով։

- ՀՀ կառավարության քննարկմանն է ներկայացվել «Համո Բեկնազարյանի անվան «Հայֆիլմ» կինոստուդիա» ՓԲԸ-ի պետական սեփականություն հանդիսացող բաժնետոմսերը մասնավորեցնելու, ընկերությանը գույք անհատույց օտարելու թույլտվություն տալու և ՀՀ կառավարության 2019 թվականի մարտի 21-ի N 370-Ա որոշումն ուժը կորցրած ճանաչելու մասին» ՀՀ կառավարության որոշման նախագիծը: ՀՀ փոխվարչապետի հանձնարարականով նախագիծը հանվել է քննարկումից և հանձնարարվել ՀՀ կրթության, գիտության, մշակույթի և սպորտի նախարարության կողմից մասնավորեցող օբյեկտի հետագա կարգավիճակի տեսլական մշակելուց հետո համատեղ լրամշակված նախագիծը ներկայացնել ՀՀ կառավարության քննարկմանը,

- մշակվել և ՀՀ կառավարության կողմից 2022 թվականի մայիսի 13-ին ընդունվել է «Հայաստանի Հանրապետության կառավարության 2010 թվականի ապրիլի 29-ի թիվ 474-Ն որոշման մեջ փոփոխություն կատարելու մասին» N 663-Ն որոշումը,

- ՀՀ կառավարության քննարկմանն է ներկայացվել «Ավտոմատիկա» ՓԲԸ-ի պարտավորությունները ներելու մասին ՀՀ կառավարության որոշման նախագիծը։ Համաձայն ֆինանսատնտեսական նախարարական կոմիտեի 30.08.2022թ. նիստի N ԿԱ/250-2022 արձանագրության 9-րդ կետի՝ որոշման նախագծին տրվել է բացասական դիրքորոշում, քանի որ Հայաստանի Հանրապետության կառավարությունը նման որոշում ընդունելու լիազորություն չունի և առաջարկվել է ՀՀ պաշտպանության նախարարին դիտարկել պարտավորությունների մարման այլ տարբերակ,

- ՀՀ կառավարության 03.03.2011թ. N 202-Ն որոշման 29-րդ կետի 2-րդ ենթակետի համաձայն ՀՀ ֆինանսների նախարարություն են ներկայացվել Պետական գույքի կառավարման կոմիտեի ենթակայության 50 տոկոս և ավելի պետական մասնակցությամբ ընկերությունների 2021 թվականի տնտեսական գործունեության արդյունքում Հայաստանի Հանրապետության 2022 թվականին պետական բյուջե տարեկան շահաբաժին վճարելու մասին առաջարկությունները և պահանջվող փաստաթղթերի փաթեթները,

- 2021 թվականի շահույթով աշխատած 4 ընկերություն ՀՀ կառավարության 03.03.2011թ. N 202-Ն որոշմամբ սահմանված ժամկետում ՀՀ պետական բյուջե են փոխանցել շահութաբաժնի գումար։

- ՀՀ կառավարության քննարկմանն է ներկայացվել «2022թ. ընթացքում Պետական գույքի մասնավորեցման նախապատրաստական աշխատանքների կատարման ժամանակացույցը հաստատելու մասին» ՀՀ վարչապետի որոշման նախագիծը, որը հետ է վերադարձել։

- մշակվել և ՀՀ կառավարության կողմից 17.06.2022թ. ընդունվել է «Արարատ-աշխարհ» փակ բաժնետիրական ընկերությունը լուծարելու մասին» N 895-Ա որոշումը,

- մշակվել և ՀՀ կառավարության կողմից 17.06.2022թ. ընդունվել է «Գույք ընդունելու և ամրացնելու մասին» N 909-Ա որոշումը, որով լուծարվող «Ռազմավարական նախաձեռնությունների կենտրոն» հիմնադրամի լուծարումից հետո մնացած գույքը հանձնվել է ՀՀ վարչապետի աշխատակազմին և ՀՀ մրցակցության պաշտպանության հանձնաժողովին,

- մշակվել և ՀՀ կառավարության կողմից 2022 թվականի հուլիսի 14-ին ընդունվել է «Պետական գույքը մասնավորեցնելու մասին» N 1053-Ա որոշումը, որով թույլատրվել է «Էրեբունի բժշկական կենտրոն» առողջապահական պետական փակ բաժնետիրական ընկերության գույքի կազմից առանձնացված 55 անվանում հիմնական միջոցները մասնավորեցնել դասական աճուրդով,

- ՀՀ կառավարության քննարկմանն է ներկայացվել «Կարեն Դեմիրճյանի անվան մարզահամերգային համալիր» պետական ոչ առևտրային կազմակերպությունը վերակազմավորման ձևով «Կարեն Դեմիրճյանի անվան մարզահամերգային համալիր» փակ բաժնետիրական ընկերության վերակազմակերպելու, գույք հետ ընդունելու և ամրացնելու մասին»ՀՀ կառավարության որոշման նախագիծը,

- ՀՀ կառավարության քննարկմանն է ներկայացվել «Հայաստանի Հանրապետության 2022 թվականի պետական բյուջեի մասին» օրենքում և ՀՀ կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու, «Հենակետ» փակ բաժնետիրական ընկերության պարտքը ներելու և լուծարման գործընթացը կանոնակարգելու մասին» ՀՀ կառավարության որոշման նախագիծը,

- ՀՀ կառավարության քննարկմանն է ներկայացվել «Հայաստանի Հանրապետության կառավարության 2007 թվականի նոյեմբերի 29-ի N 1486-Ա որոշման մեջ լրացում կատարելու մասին» ՀՀ կառավարության որոշման նախագիծը,

- Մշակվել և շրջանառության մեջ է դրվել «Ռադիոիզոտոպների արտադրության կենտրոն» փակ բաժնետիրական ընկերության պետական սեփականություն հանդիսացող բաժնետոմսերի կառավարման լիազորությունները Հայաստանի Հանրապետության առողջապահության նախարարությանը վերապահելու  մասին» ՀՀ կառավարության որոշման նախագիծը։

Հաշվետու ժամանակահատվածում հրավիրվել են բաժնետերերի 8 արտահերթ և 13 տարեկան ժողովներ և տնօրենների խորհրդի 4 նիստ:

Կազմակերպությունների լուծարման գործընթացի կազմակերպում

Հաշվետու ժամանակահատվածում ՀՀ կառավարության կողմից ընդունվել է 2 ընկերության լուծարման մասին որոշում, ստեղծվել է 2 ընկերության լուծարման հանձնաժողով: Նույն ժամանակահատվածում 3 ընկերության լուծարման գործընթացն ավարտվել է, 1 ընկերություն ճանաչվել է սնանկ։

01.11.2022թ. դրությամբ լուծարման գործընթացում է գտնվում 11 կազմակերպություն:

Իրականացվում է նաև դատարանի վճիռներով հիմնադրամների լուծարման գործընթաց։ Հաշվետու ժամանակահատվածում 1 հիմնադրամի լուծարման գործընթացն ավարտվել է, 3 հիմնադրամ գտնվում են լուծարման գործընթացում։

Լուծարվող կազմակերպություններում և հիմնադրամներում իրականացվել է շուրջ 515065.0 հազ.դրամ վճարումներ, որից՝ ՀՀ պետական բյուջե` 451636.0 հազ.դրամ, համայնքային բյուջե՝ 2942.0 հազ.դրամ, աշխատավարձի գծով` 33384.0 հազ.դրամ և այլ կրեդիտորական պարտք՝ 27103.0 հազ.դրամ։

Լուծարումից հետո ՀՀ պետական բյուջե է փոխանցվել 9485.0 հազ.դրամ գումար։

**2. Պետական գույքի հաշվառման գրանցամատյանի վարում**

Հաշվետու ժամանակահատվածում «Գույքի գնահատման և աճուրդի կենտրոն» ՊՈԱԿ-ի կողմից հաշվառվել է 2327 միավոր անշարժ գույք (պետական սեփականություն հանդիսացող և կանոնադրական կապիտալում պետական բաժնեմաս ունեցող իրավաբանական անձանց գույքի կազմում ընդգրկված), 7 միավոր մտավոր սեփականության օբյեկտ, 628 միավոր տրանսպորտային միջոց, 32 պետական բաժնեմաս ունեցող առևտրային կազմակերպություն։

**3. Պետական անշարժ ու շարժական գույքի տնօրինում և օգտագործում**

Հաշվետու ժամանակահատվածում մշակվել և ՀՀ օրենսդրությամբ սահմանված կարգով շրջանառության մեջ են դրվել պետական անշարժ գույքի տնօրինման մասին 125 իրավական ակտի նախագիծ, որից՝ Պետական գույքի կառավարման կոմիտեի նախագահի 66 հրաման, ՀՀ կառավարության որոշման 59 նախագիծ։ Նշված նախագծերից ՀՀ կառավարության կողմից ընդունվել է 15-ը, 20-ը՝ ներկայացվել է ՀՀ կառավարության քննարկմանը, 22-ը՝ գտնվում է շրջանառության մեջ, 2-ը՝ հանվել է շրջանառությունից։

173 միավոր անշարժ գույքի նկատմամբ իրականացվել է պետության սեփականության իրավունքի պետական գրանցման վկայականների ուղղման, վերագրանցման և հասցեի գրանցման աշխատանքներ:

Հաշվետու ժամանակահատվածում պետության կարիքների համար շենք-շինությունների չափագրման և հատակագծերի կազմման ծառայությունների մատուցման պետական գնման պայմանագրի համաձայն իրականացվել են 21 միավոր շենք-շինությունների և 24 միավոր հողամասի չափագրման աշխատանքներ։

Պետական գույքի էլեկտրոնային հաշվառման համակարգում մուտքագրվել է 16 միավոր անշարժ և 11 միավոր շարժական գույքի տվյալներ, ինչպես նաև պետական գույքի էլեկտրոնային հաշվառման համակարգում մուտքագրվել են 217 անվանում անշարժ գույքի փոփոխված տվյալներ։ Կադաստրի կոմիտեի կողմից Կոմիտեին են տրամադրվել 46 անվանում անշարժ գույքի սահմանափակումների վերաբերյալ միասնական տեղեկանքներ։

Կոմիտեում ստեղծված գույքի հանձնման-ընդունման հանձնաժողովի կողմից՝ Կոմիտեի հաշվեկշիռ է ընդունվել 1272 գույքային միավոր, որից՝ 271-ը հանդիսանում է անշարժ գույք, 958-ը՝ շարժական գույք, (որից 18-ը՝ տրանսպորտային միջոց), 43-ը՝ հանրակացարան, իսկ հանձնվել է 8711 գույք, որից՝ 38-ը հանդիսանում է գույք, 8631-ը՝ շարժական գույք, 42-ը՝ հանրակացարան։

Հիմք ընդունելով ՀՀ կառավարության 2021 թվականի փետրվարի 18-ի N 202-Ն որոշման պահանջները՝ պետական անշարժ գույքի օգտագործման մշտադիտարկումն իրականացնելու նպատակով կատարվել են մի շարք աշխատանքներ։ Հաստատվել են պետական սեփականություն համարվող անշարժ գույքի մշտադիտարկման (մոնիթորինգի) 2022 թվականի տարեկան ծրագիրը և պետական սեփականություն համարվող անշարժ գույքի մշտադիտարկման 2022 թվականի տարեկան ծրագրին համապատասխան մշտադիտարկումներ իրականացնելու նպատակով ստեղծված աշխատանքային խմբի անհատական կազմը։ Մոնիթորինգը իրականացվել է գույքը օգտագործողի կողմից անհատույց օգտագործման, վարձակալության և պետական սեփականություն հանդիսացող շենքերի և շինությունների տանիքներին ու ձեղնահարկ երում կապի սարքավորումների տեղակայման և սպասարկման պայմանագրերով։ Աշխատանքային խմբի կողմից հաշվետու ժամանակահատվածում մոնիթորինգն իրականացվել է ծրագրում առաջնահերթ ընդգրկված Երևան քաղաքում գտնվող, ինչպես նաև ծրագրում դեռևս չընդգրկված սակայն հրատապ ուսումնասիրության կարիք ունեցող մոնիթորինգի ենթակա մոտ 130 անվանում գույքի վերաբերյալ։

**4. Պետական գույքի օտարում**

Հաշվետու ժամանակահատվածում մշակվել և ՀՀ օրենսդրությամբ սահմանված կարգով շրջանառության մեջ են դրվել օտարման մասին ՀՀ կառավարության որոշման 16 նախագիծ, որից 9-ը ընդունվել են, 3-ը ներկայացվել է ՀՀ կառավարության քննարկմանը, 1-ը գտնվում է շրջանառության մեջ, 3-ը հանվել է շրջանառությունից։ Ընդունված 9 որոշումների համաձայն օտարման է ներկայացվել 9 անվանում անշարժ գույք (ըստ օտարման ձևի՝ 4-ն աճուրդ, 5-ը՝ մրցույթ):

ՀՀ կառավարության կողմից 2021 թվականին և 2022 թվականի հաշվետու ժամանակահատվածում ընդունված 7 որոշումների համաձայն կազմակերպվել է 5 անվանում անշարժ գույքի մրցույթ, որոնք կայացել են, իսկ 2 անվանում անշարժ գույքի օտարման նպատակով ևս կազմակերպվել են մրցույթներ։

ՀՀ կառավարության կողմից ընդունված 2 որոշման համաձայն աճուրդով օտարման է ներկայացվել 2 անվանում անշարժ գույք, որը ևս օտարվել է։

Հաշվետու ժամանակահատվածում Կոմիտեի նախագահի կողմից հաստատված 6 հրամանի համաձայն օտարման է ներկայացվել 7 անվանում անշարժ գույք, որից 3-ը օտարվել են (ըստ օտարման ձևի՝ 6-ը՝ աճուրդ, 1-ը՝ մրցույթ)։

Մշակվել և Կոմիտեի նախագահի կողմից հաստատվել է շարժական գույքի աճուրդով օտարման վերաբերյալ 32 հրաման: Նշված հրամաններով օտարման է ներկայացվել 47 միավոր տրանսպորտային միջոց, 331 միավոր այլ շարժական գույք և պետական սեփականություն հանդիսացող շենքի վերանորոգման արդյունքում առաջացած 45 միավոր պիտանի գույք:

Հաշվետու ժամանակահատվածում Կոմիտեն կնքել է հետևյալ պայմանագրերը՝ 2 մասնավորեցման պայմանագիր (աճուրդի ձևով), 9 պետական գույքի օտարման, 37 ոչ բնակելի տարածքի անհատույց օգտագործման, 150 ոչ բնակելի տարածքի վարձակալության, 38 բնակելի տարածքի նվիրատվության, 39 ՀՀ կառավարության 21.11.2019թ. N 1666-Ն որոշման հիմքով կնքվող նվիրատվության, 4 նվիրատվության ոչ բնակելի (խառը), 5 նվիրաբերության, 1 պետական սեփականություն հանդիսացող հողամասի անհատույց օգտագործման, 2 գույքի անհատույց սեփականության իրավունքի հանձնման, 1 պետական սեփականություն հանդիսացող շենք-շինությունների տանիքներում և ձեղնահարկում կապի սարքավորումների տեղակայման և սպասարկման։ Կնքել են նաև հետևյալ համաձայնագրերը՝ 83 ոչ բնակելի տարածքի անհատույց օգտագործման պայմանագրում փոփոխություն կատարելու, 2 ոչ բնակելի տարածքի անհատույց օգտագործման պայմանագրերը լուծելու մասին, 1 ոչ բնակելի տարածքի վարձակալության պայմանագրում փոփոխություն կատարելու մասին և 3 օտարման պայմանագրում փոփոխություն կատարելու մասին։

**5. Պետական գույքի մասնավորեցման, օտարման, անհատույց օգտագործման, վարձակալության և նվիրաբերության պայմանագրերով ստանձնած պարտավորությունների կատարում**

Կոմիտեի գործառույթների շարքում կարևորվում է պետական գույքի մասնավորեցման, օտարման, անհատույց օգտագործման, վարձակալության և նվիրաբերության պայմանագրերով գնորդների կողմից ստանձնած պարտավորությունների կատարման նկատմամբ հսկողության իրականացումը:

2022 թվականի ինն ամիսների ընթացքում՝

- մասնավորեցման պայմանագրերով 2 Գնորդ ստանձնել են պրոֆիլի պահպանման պարտավորություններ, որոնք կատարվել են,

- օտարման պայմանագրերով 2 Գնորդ ստանձնել են պրոֆիլի պահպանման պարտավորություններ, որոնք կատարվել են։ 1 Գնորդ ստանձնել է 2 000 000 ԱՄՆ դոլարին համարժեք ՀՀ դրամի պարտավորություն, որը չի կատարվել, հաշվարկվել է տուգանք 400 000 ԱՄՆ դոլարին համարժեք ՀՀ դրամի չափով։ 1 Գնորդ ստանձնել է 200000.0 հազ. դրամի ներդրումային պարտավորություն, սակայն Ընկերությունը խնդրել է կատարել ժամկետների փոփոխություն։ Հարցը գտնվում է քննարկման փուլում։ 1 Գնորդ ստանձնել է 67187.5 հազ.դրամի ներդրումային պարտավորություն, որի վերաբերյալ ներկայացրել է փաստաթղթեր։ Միաժամանակ հայտնել է, որ ներդրումային պարտավորության կատարման ծավալը որոշելու նպատակով ներկայացվել է գնահատման։ 1 Գնորդ ստանձնել է 1 440 000.0 հազ.դրամի ներդրում, որի փոխարեն կատարվել է 1 491200.0 հազ.դրամ։ Ներդրումային պարտավորության կատարման ավարտից հետո նոր կառուցված շենքային համալիրի 3-րդ հարկից առնվազն 1000 քառ.մետր մակերեսով վերանորոգված տարածք հողամասի բաժնային մասով պետք է նվիրվի Հայասատանի Հանրապետությանը, որի շուկայական արժեքը տվյալ ժամանակահատվածի դրությամբ պետք է կազմի ոչ պակաս, քան գույքի գնահատված արժեքի 124 տոկոսը։ Ընկերությունը խնդրել է պայմանագրում կատարել ժամկետների փոփոխություն, սակայն Կոմիտեն մերժել է։ Միաժամանակ Կոմիտեն խնդրել է ներկայացնել տեղեկատվություն պայմանագրով նախատեսված պարտավորության չկատարման վերաբերյալ։ 1 գնորդ ստանձնել է 50000.0 հազ.դրամի ներդրումային պարտավորություն և 10 հիմնական և 20 սեզոնային աշխատատեղերի ստեղծման պարտավորություն, որի վերաբերյալ ներկայացվել են փաստաթղթեր, որոնք գտնվում են ուսումնասիրության փուլում։

- անհատույց օգտագործման պայմանագրերով՝ 24 Փոխառու ստանձնել են անհատույց օգտագործման ներդրումային և գործարար ծրագրերով նախատեսված պարտավորություններ, որից՝ 21 պայմանագրերով ստանձնել են գործարար ծրագրերով նախատեսված պարտավորություններ (որից 20-ը կատարել են, իսկ 1 պայմանագրով ստանձնած պարտավորության կատարման վերաբերյալ դեռևս չեն ներկայացվել փաստաթղթեր), 1 պայմանագրով նախատեսված 900.0 հազ.դրամի փոխարեն կատարվել է 1144.0 հազ.դրամի ներդրում, 1 պայմանագրով նախատեսված 4262.0 հազ.դրամի փոխարեն կատարվել է 20696.0 հազ. դրամ, իսկ 1 պայմանագրով 25000.0 հազ.դրամի ներդրումային պարտավորություն չի կատարվել։ Պայմանագիրը առոչինչ է համարվել, քանի որ գրանցումն չի իրականացվել և ՀՀ կադաստրի կոմիտեի կողմից ներկայացվել, որ նշված պայմանագրից ծագող իրավունքի գրանցում չի իրականացվել։

 - վարձակալության պայմանագրերով՝ 1 պայմանագրով Վարձակալը նախատեսված 43304.5 հազ.դրամի փոխարեն կատարել է 55278.0 հազ.դրամի ներդրում, 1 պայմանագրով Վարձակալը ստանձնել է 2000.0 հազ.դրամի ներդրումային պարտավորություն, որի փոխարեն կատարել է 2858.0 հազ.դրամ, 1 պայմանագրով նախատեսված 300 000.0 հազ. դրամի ներդրում և 10 լաբորատորիա ստեղծելու պարտավորությունների վերաբերյալ Ընկերության կողմից ներկայացվել են փաստաթղթեր, որոնք գտնվում են ուսումնասիրության փուլում, 1 պայմանագրով նախատեսված 100.0 հազ. դրամի ներդրումային պարտավորություն չի կատարվել հաշվարկվել է 20.0 հազ. դրամի տուգանք։

**6. Կոմիտեի կողմից և ընդդեմ Կոմիտեի ներկայացված հայցադիմումները**

Հաշվետու ժամանակահատվածում Կոմիտեն իրականացրել է պետական գույքի կառավարման բոլոր գործարքներով ստանձնած պայմանագրային պարտավորությունների պատշաճ կատարման հսկողությունը: Այս ոլորտում Կոմիտեի գործունեությունը կապված է նաև դատարաններում որպես հայցվոր և պատասխանող հանդես գալու հետ:

Հաշվետու ժամանակահատվածում Կոմիտեի կողմից նախապատրաստվել և ՀՀ դատական ատյաններ է ներկայացվել՝ 16 հայցադիմում, 1 հակընդդեմ հայցադիմում, 4 հայցադիմումի պատասխան, 5 գրավոր առարկություն, 6 վերաքննիչ բողոք, 2 վերաքննիչ բողոքի պատասխան, 1 վճռաբեկ բողոք։ Դատական ատյաններում քննվող քաղաքացիական, քրեական, վարչական, և սնանկության գործերով ապահովվել է դատական ներկայացուցչություն, հարկադիր կատարումն ապահովող ծառայությունում հարուցված կատարողական վարույթների ընթացքի ապահովում։

Հաշվետու ժամանակահատվածում իրականացվել է 6 ծառայողական քննություն։

**7. Կոմիտեի ենթակայության «Գույքի գնահատման և աճուրդի կենտրոն» ՊՈԱԿ-ի կողմից իրականացված աշխատանքները.**

Հաշվետու ժամանակահատվածում

«Գույքի գնահատման և աճուրդի կենտրոն» ՊՈԱԿ-ի կողմից իրականացվել են հետևյալ աճուրդների կազմակերպման աշխատանքները. 51 միավոր շարժական գույքի (տրանսպորտային միջոց) աճուրդի կազմակերպում, որից կայացել է 47 միավորը, 702 միավոր այլ շարժական գույքի աճուրդի կազմակերպում, որից կայացել է 210 միավորը, 12 միավոր անշարժ գույքի աճուրդի կազմակերպում, որից կայացել է 4 միավորը, 2 միավոր մասնավորեցման հիմքով աճուրդի կայացում, որը կայացել է 2 միավորը, 42 տարածքի վարձակալության իրավունքի տրամադրման նպատակով աճուրդի կազմակերպում, որից կայացել է 12 միավորը, 3268 միավոր այլ շարժական գույքի պայմանագրային հիմունքներով աճուրդի կազմակերպում, որից կայացել է 161 միավորը, 44 միավոր շարժական գույքի (տրանսպորտային միջոց) պայմանագրային հիմունքներով աճուրդի կազմակերպում, որից կայացել է 21 միավորը, 17 միավոր անշարժ գույքի պայմանագրային հիմունքներով աճուրդի կազմակերպում, որից կայացել է 9 միավորը։

ՊՈԱԿ-ի կողմից կատարվել են Կոմիտեին ամրացված Երևան քաղաքում, ՀՀ Տավուշի, Արմավիրի, Արագածոտնի, Արարատի, Կոտայքի, Շիրակի և Լոռու մարզերւմ գտնվող 234 միավոր անշարժ գույքի գույքագրման աշխատանքներ, «Կարեն Դեմիրճյանի անվան մարզահամերգային համալիր» ՊՈԱԿ-ին անհատույց օգտագործման իրավունքով ամրացված գույքի գույքագրված արդյունքների համադրման աշխատանքներ։

ՊՈԱԿ-ի կողմից իրականացվել է 379 շարժական գույքի պահառություն, ընդունվել է 61 միավոր տրանսպորտային միջոց, իսկ պահառությունից հանվել (հանձնվել է գնորդներին կամ կազմակերպություններին) 38 տրանսպորտային միջոց։

ՊՈԱԿ-ի կողմից իրականացվել են հետևյալ սպասարկման աշխատանքները՝

-ոչ կառավարական շենքերում 10,340 քառ.մ մակերեսի, Կառավարական 2-րդ շենքում 31,747 քառ.մ մակերեսի, Կառավարական 3-րդ շենքում 30,897 քառ.մ մակերեսի, Նալբանդյան 28 շենքում 2,187.8 քառ.մ մակերեսի,

- մինչև 01.03.2022թ.-ը իրականացվել է 3, իսկ 01.03.2022թ.-ից՝ 2 անշարժ գույքի պահառություն, կնքվել են սպասարկման ծառայությունների մատուցման 19 և լուծվել 18 պայմանագրեր,

**8. «Կարեն Դեմիրճյանի անվան մարզահամերգային համալիր» ՊՈԱԿ-ի կողմից կատարված աշխատանքները**

Հաշվետու ժամանակահատվածում՝

«Կարեն Դեմիրճյանի անվան մարզահամերգային համալիր» ՊՈԱԿ-ում անցկացվել է 112 միջոցառում, (այդ թվում՝ համերգներ, փառատոններ, կոնֆերանսներ, գագաթնաժողովներ, ցուցահանդեսներ, օլիմպիադաներ, որից 15-ը՝ պետական բնույթի:

Դեռևս 2021 թվականից սկսած՝ ՀՀ կառավարության, Կոմիտեի, ինչպես նաև ՊՈԱԿ-ի համատեղ ջանքերով իրականացվել են աշխատանքներ Եվրոպայի բռնցքամարտի առաջնությունն առաջին անգամ Հայաստանում անցկացնելու և պատշաճ կազմակերպելու համար։

ՊՈԱԿ-ի ընդհանուր հաշվարկային ֆինանսական մուտքերը կազմել են 674178.8 հազ.դրամ։ Պետության կողմից տրամադրվող Մարզահամերգային համալիրի պահպանության դրամաշնորհի շրջանակներում՝ 110870.5 հազ.դրամ, «Շենքային պայմանների բարելավում դրամաշնորհի» շրջանակներում՝ 57358.1 հազ. դրամ, կարողությունների զարգացում դրամաշնորհի շրջանակներում՝ 252900.0 հազ.դրամ, իսկ ձեռնարկատիրական գործունեությունից մուտքերը կազմել են՝ 253050.2 հազ. դրամ։

ՊՈԱԿ-ի ֆինանսական ելքերը կազմել են 690398.3 հազ.դրամ, որի շրջանակներում կատարվել են հետևյալ աշխատանքները` «Շենքային պայմանների բարելավում դրամաշնորհի» շրջանակներում կատարվել են ՄՀՀ կառույցի արտաքին (ճակատային հատվածներ) և ներքին տարածքներ (հանդերձարաններ, սանհանգույցներ, պատշգամբներ, շոգեբաղնիքներ, դիմահարդարման սենյակներ, միջանցքներ) վերանորոգման աշխատանքներ` 48888.1 հազ. դրամ, «Կարողությունների զարգացման դրամաշնորհի» շրջանակներում կառույցի վերազինման նպատակով ձեռք է բերվել երկու վերելակ՝ 22800 հազ. դրամ, մոդուլային շարժական հատակ՝ 170520 հազ. դրամ, ինչպես նաև ինֆորմացիոն լեդ ցուցատախտակ՝ 59580 հազ. դրամ: Ծախսերի մյուս մասն ուղղվել՝ կառույցի պահպանմանը, ինչպես նաև ձեռնարկատիրական գործունեության շրջանակներում կատարված պետական գնման պայմանագրերով սահմանված ձեռքբերումներին։

Ընթացիկ պահպանման ծառայությունների ձեռքբերման գծով ծախսը (այդ թվում էլեկտրաէներգիա, ջեռուցման նպատակով գազամատակարարում, ջրամատակարարում, կապի ծառայություններ) կազմել է 133693.5 հազ. դրամ, իսկ պահնորդական ծառայության, տրանսպորտային, կենցաղային և այլ մասնագիտական ծառայությունների, ընթացիկ պահպանման նպատակով նյութերի (գրասենյակային, տնտեսական, տրանսպորտային, այգեգործական և այլն) և վարչական սարքավորումների ձեռքբերմանն ու միջոցառումների կազմակերպմանն ուղղված ծախսը կազմել է 53416.2 հազ. դրամ, վճարվել է աշխատավարձ՝ 157671.5 հազ. դրամ՝ ներառյալ հարկերը, պետական բյուջե է վճարվել 43448 հազ.դրամ ավելացված արժեքի հարկ և 381 հազ. դրամ պետական տուրք։

**9. Պետական գույքի մասնավորեցումից, օտարումից և վարձակալությունից ստացված միջոցներ**

2022 թվականի ինն ամիսների ընթացքում՝

**Պետական գույքի օտարումից** ստացված միջոցները կազմել են 1 837 722.8 հազ.դրամ, որից՝ ՀՀ պետական բյուջե է փոխանցվել 1 401 946.4 հազ.դրամ, իսկ համապատասխան համայնքային բյուջե՝ 435 776.4 հազ.դրամ:

**Պետական գույքի մասնավորեցումից** ստացված միջոցները կազմել են 91 494.0 հազ.դրամ, որից՝ ՀՀ պետական բյուջե է փոխանցվել 72 884.3 հազ.դրամ, իսկ համապատասխան համայնքային բյուջե՝ 18 609.7 հազ.դրամ:

**Պետական գույքի վարձակալությունից** փաստացի ՀՀ պետական բյուջե է մուտքագրվել 315 837.2 հազ.դրամ:

ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում **կապի սարքավորումների տեղակայման և սպասարկման պայմանագրերից** փաստացի մուտքագրվել է 243 033.5 հազ.դրամ, որից ՀՀ պետական բյուջե է փոխանցվել 54642.6 հազ.դրամ, ՊՈԱԿ-ների բյուջեներ՝ 170865 հազ.դրամ և չբաշխված գումար՝ 17525.9 հազ.դրամ։

**Պետական սեփականություն համարվող հողերի** կադաստրային արժեքի վճարումից մուտքերը կազմել են 3 342 949.6 հազ.դրամ:

**Ամփոփում.**

վերը նշված հոդվածներով ստացված դրամական միջոցները կազմել են **5 831 037.1** հազ.դրամ, որից՝ ՀՀ պետական բյուջե է փոխանցվել **5 188 260.1** հազ.դրամ, համայնքային բյուջեներ՝ **454 386.1**, հազ.դրամ, ՊՈԱԿ-ների բյուջեներ՝ **170 865.0** հազ.դրամ և չբաշխված գումար՝ **17 525.9** հազ.դրամ:

**10. Օրենսդրության բարելավումներ և բարեփոխումներ**

Հաշվետու ժամանակահատվածում՝ Կոմիտեի կողմից մշակվել և օրենսդրությամբ սահմանված կարգով ընդունվել են.

- ՀՀ Ազգային ժողովի կողմից 2022 թվականի հուլիսի 7-ին ընդունվել է «Պետական գույքի մասնավորեցման 2017-2020 թվականների ծրագրի մասին օրենքում լրացումներ կատարելու մասին թիվ ՀՕ-282-Ն օրենքը («Հեր-Հեր» հիդրոէլեկտրակայան» և «Արմենիկում» ընկերությունները ծրագրի մասնավորեցման ներկայացվող ցանկում ներառելու վերաբերյալ),

- ՀՀ Ազգային ժողովի կողմից 2022 թվականի սեպտեմբերի 11-ին երկրորդ ընթերցմամբ ընդունվել է «Պետական գույքի մասնավորեցման 2017-2020 թվականների ծրագրի կատարման 2021 թվականի տարեկան հաշվետվությունը հաստատելու մասին N ՀՕ-385-Ն օրենքը,

- ՀՀ Ազգային ժողովի կողմից 2022 թվականի հուլիսի 7-ին ընդունվել է «Պետական գույքի կառավարման մասին» օրենքում փոփոխություն և լրացումներ կատարելու մասին» N ՀՕ-298-Ն օրենքը,

- ՀՀ կառավարության կողմից 2022 թվականի մայիսի 5-ին ընդունվել է «Հայաստանի Հանրապետության կառավարության 2011 թվականի փետրվարի 17-ի N 304-Ն որոշման մեջ փոփոխություն և լրացումներ կատարելու մասին» N 611-Ն որոշումը,

- ՀՀ կառավարության կողմից 2022 թվականի մայիսի 26-ին ընդունվել է «Պետական գույքի կառավարման 2021-2023 թվականների ծրագրի կատարման 2021 թվականի տարեկան հաշվետվությանը հավանություն տալու մասին N 742-Ա որոշումը,

- ՀՀ կառավարության կողմից 2022 թվականի հուլիսի 14-ին ընդունվել է «Պետական գույքի կառավարման ոլորտի բարեփոխումների ռազմավարությունը և դրանից բխող գործողությունների ծրագիրը հաստատելու մասին» N 1063-Լ որոշումը,

- ՀՀ կառավարության կողմից 2022 թվականի օգոստոսի 4-ին ընդունվել է «Հայաստանի Հանրապետության կառավարության 1998 թվականի մարտի 27-ի N 209 որոշման մեջ փոփոխություններ կատարելու մասին» N 1196-Ն որոշումը,

- ՀՀ կառավարության կողմից 2022 թվականի սեպտեմբերի 8-ին ընդունվել է «Հայաստանի Հանրապետության տարածքային կառավարման և ենթակառուցվածքների նախարարության պետական գույքի կառավարման կոմիտեին լիազորություններ վերապահելու և պետական կառավարման համակարգի մարմիններին ամրացված, պետական ոչ առևտրային կազմակերպություններին, պետական մասնակցությամբ առևտրային կազմակերպություններին և հիմնադրամներին հանձնված պետական սեփականություն համարվող շարժական գույքը հետ վերցնելու և այլ պետական կառավարման համակարգի մարմիններին ամրացնելու ու պետական ոչ առևտրային կազմակերպություններին, պետական մասնակցությամբ առևտրային կազմակերպություններին և հիմնադրամներին հանձնելու կարգը հաստատելու մասին» N 1403-Ն որոշումը,

- ՀՀ կառավարության կողմից 2022 թվականի օգոստոսի 18-ին ընդունվել է Հայաստանի Հանրապետության կառավարության 2011 թվականի մարտի 24-ի թիվ 305-Ն որոշման մեջ փոփոխություններ կատարելու մասին N 1282-Ն որոշումը,

- ՀՀ կառավարության կողմից 2022 թվականի օգոստոսի 24-ին ընդունվել է «Հայաստանի Հանրապետության կառավարության 2020 թվականի հուլիսի 23-ի N 1236-Ն որոշումն ուժը կորցրած ճանաչելու մասին» N 1332-Ն որոշումը,

- 2022 թվականի սեպտեմբերի 1-ին ընդունվել է «Պետական գույքի կառավարման մասին» օրենքում փոփոխություն և լրացումներ կատարելու մասին» օրենքի կիրարկումն ապահովող միջոցառումները հաստատելու մասին» ՀՀ վարչապետի N 1004-Ա որոշումը,

- ՀՀ կառավարության կողմից 2022 թվականի ապրիլի 28-ին ընդունվել է 1988-1992 թվականներին Ադրբեջանի Հանրապետությունից բռնագաղթված և Հայաստանի Հանրապետության քաղաքացիություն ստացած անձանց կողմից զբաղեցրած բնակելի տարածքները սեփականաշնորհելու մասին N 576-Ա որոշումը, որով առաջարկվում է անհատույց սեփականաշնորհմամբ տրամադրել 7 բնակելի տարածք  6  ընտանիքի (8 անձ):

Հաշվետու ժամանակահատվածում՝ Կոմիտեի կողմից մշակվել և օրենսդրությամբ սահմանված կարգով շրջանառության մեջ են դրվել.

ՀՀ կառավարության 2022 թվականի սեպտեմբերի 1-ի N 1369-Ա որոշմամբ հավանության են արժանացել և ՀՀ Ազգային ժողով ներկայացվել «Հայաստանի Հանրապետության հողային օրենսգրքում փոփոխություն և լրացում կատարելու մասին», «Պետական գույքի կառավարման մասին» օրենքում փոփոխություններ կատարելու մասին», «Տեղական ինքնակառավարման մասին» օրենքում լրացում կատարելու մասին» օրենքների նախագծերը,

«Հայաստանի Հանրապետության պետական բյուջեի միջոցների հաշվին պետական կառավարման համակարգի մարմինների և պետական ոչ առևտրային կազմակերպությունների գործառույթների իրականացման համար ոչ պետական սեփականություն համարվող տարածքները վարձակալությամբ ձեռքբերման կարգը հաստատելու մասին» ՀՀ կառավարության որոշման նախագիծը,

- «Պետական անշարժ գույքի անհատույց օգտագործման տրամադրման կարգը և պայմանները սահմանելու, Հայաստանի Հանրապետության կառավարության 2011 թվականի փետրվարի 17-ի N 304-Ն ուժը կորցրած ճանաչելու մասին» ՀՀ կառավարության որոշման նախագիծը,

- «Պետական գույքի վարձակալության տրամադրման և վարձավճարների հաշվարկման, վարձակալության տրամադրման մրցույթի և աճուրդի կազմակերպման ու անցկացման կարգերը հաստատելու ու Հայաստանի Հանրապետության կառավարության 2020 թվականի հունիսի 4-ի N 914-Ն որոշումն ուժը կորցրած ճանաչելու մասին» ՀՀ կառավարության որոշման նախագիծը,

- ՀՀ կառավարության քննարմանն են ներկայացվել ՀՀ կառավարության 2001 թվականի մայիսի 14-ի N 404 և 2011 թվականի մարտի 24-ի թիվ 305-Ն որոշումներում փոփոխություններ և լրացումներ կատարելու մասին և Հայաստանի Հանրապետության կառավարության 2021 թվականի ապրիլի 1-ի N 458-Լ որոշման մեջ լրացում կատարելու մասին ՀՀ կառավարության որոշման նախագծերը,

- «Հայաստանի Հանրապետության կառավարության 2021 թվականի նոյեմբերի 18-ի N 1902-Լ որոշման մեջ փոփոխություններ կատարելու մասին» ՀՀ կառավարության որոշման նախագիծը ներկայացվել է ՀՀ վարչապետի աշխատակազմ։ Այն վերադարձվել է սույն թվականի դեկտեմբերին ներկայացնելու պայմանով,

- «Պետական կառավարման համակարգի մարմինների և պետական ոչ առևտրային կազմակերպությունների գործառույթների իրականացման համար պետական սեփականություն հանդիսացող տարածքով ապահովելու կամ դրա բացակայության դեպքում Հայաստանի Հանրապետության պետական բյուջեի միջոցների հաշվին ոչ պետական սեփականություն համարվող տարածքները վարձակալությամբ ձեռքբերման կարգը հաստատելու մասին» ՀՀ կառավարության որոշման նախագիծը ներկայացվել է ՀՀ վարչապետի աշխատակազմ,

- «Կառավարության կառուցվածքի և գործունեության մասին» օրենքում լրացում կատարելու մասին» օրենքի նախագիծը ներկայացվել է ՀՀ տարածքային կառավարման և ենթակառուցվածքների նախարարություն,

- «Հայաստանի Հանրապետության կառավարության 2017 թվականի հոկտեմբերի 5-ի N 1262-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը,

- «Պետական գույքի մասնավորեցման, օտարման և օգտագործման տրամադրման պայմանագրերում ամրագրված պարտավորությունների և դրանց կատարման նկատմամբ հսկողություն իրականացնելու գործընթացը կանոնակարգելու, ինչպես նաև գրավադրման պայմանները սահմանելու ու Հայաստանի Հանրապետության 2004 թվականի օգոստոսի 26-ի N 1955-Ն որոշումն ուժը կորցրած ճանաչելու մասին» ՀՀ կառավարության որոշման նախագիծը,

- Բնակելի տարածքները նվիրելու մասին ՀՀ կառավարության որոշման նոր նախագիծ (8 բնակելի տարածք, 8 ընտանիք, 22 անձ),

- Բնակելի տարածքները նվիրելու մասին ՀՀ կառավարության որոշման նոր նախագիծ (3 բնակելի տարածք, 3 ընտանիք, 14 անձ),

- 1988-1992 թվականներին Ադրբեջանի Հանրապետությունից բռնագաղթված և Հայաստանի Հանրապետության քաղաքացիություն ստացած անձանց կողմից զբաղեցրած բնակելի տարածքները սեփականաշնորհելու մասին ՀՀ կառավարության որոշման նոր նախագիծ (3 բնակելի տարածք, 3 ընտանիք, 4 անձ),

- հաշվետու ժամանակահատվածում.

- 2020 թվականի հունիսի 1-ին հաստատվել է ՀՀ տարածքային կառավարման և ենթակառուցվածքների նախարարի «Պետական սեփականություն հանդիսացող անշարժ գույքի անհատույց օգտագործման պայմանագրի օրինակելի ձևը հաստատելու մասին» N 20-Լ հրամանը,

- 2022 թվականի հունիսի 17-ին հաստատվել է Պետական գույքի կառավարման կոմիտեի նախագահի «Հայաստանի Հանրապետության կառավարությանն առընթեր պետական գույքի կառավարման վարչության պետի 2016 թվականի ապրիլի 25-ի N 35-Ա հրամանն ուժը կորցրած ճանաչելու մասին» N 170-Ա հրամանը,

- 2022 թվականի հունիսի 20-ին հաստատվել է Պետական գույքի կառավարման կոմիտեի նախագահի «Պետական գույքի կառավարման կոմիտեի նախագահի 2022 թվականի հունվարի 3-ի N 1-Ա հրամանում փոփոխություն կատարելու մասին» N 171-Ա հրամանը,

- 2022 թվականի հուլիսի 29-ին հաստատվել է Պետական գույքի կառավարման կոմիտեի նախագահի «Պետական գույքի կառավարման ոլորտի ռազմավարությունից բխող բարեփոխումների գործողությունների ծրագրին համապատասխան իրականացվող աշխատանքները բաշխելու մասին» թիվ 211-Ա հրամանը։

Հաշվետու ժամանականահատվածում

- ներկայացվել է ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված ՀՀ կառավարության ծրագրից բխող ՀՀ կառավարության 2021-2026 թվականների գործունեության միջոցառումների ծրագրով Կոմիտեի կողմից 2022 թվականի 2-րդ կիսամյակի միջոցառումների կատարման ընթացքի վերաբերյալ կիսամյակային և ամսական կտրվածքով հաշվետվությունները,

- ներկայացվել է Կոմիտեի գործունեության վերաբերյալ 2021 թվականի տարեկան և 2022 թվականի կիսամյակային, ինչպես նաև եռամսյակային հաշվետվությունները։